
שלום רב,


הנדון: פנייתך לפי חוק חופש המידע - תוסף תזונה ולור הומני


במענה לפנייתך הריני להשיבך בהתאם להתייחסות היחידה המקצועית:


1. הבדיקה במשרד הבריאות ביחס לתוסף התזונה "ואלור הומני" הסתמכה על בדיקת פרסומי מרשתך, פניה לד"ר ראול רודריגז, פניה להדסה ועל היעדר אישורי ועדת הלסינקי לביצוע המחקר שפורסם על ידי מרשתך; התייעצות מול יו"ר האיגוד הישראלי לאונקולוגיה קלינית בישראל, בדיקות מול גורמים אלו הובילו לדברים שנאמרו בכתבה שציינת ויפורטו לנוחותך גם במענה זה. 
2. תוסף התזונה "ואלור הומני" פורסם באמצעי התקשורת תוך יחוס סגולות ריפוי ו/או מניעה של מחלות ומצבים רפואיים שונים, עם התוויות ישירות למספר מחלות סרטן והבטחת הצלחה. פרסומי  מוצר זה נעשו תוך הפרת החובה החקוקה בתקנות 2 ו-2א לתקנות בריאות הציבור (מזון) (איסור ייחוס סגולות ריפוי למצרך מזון), התשל"ח - 1978 ובכך מהווים גם הטעייה לצורך חוק הגנת הצרכן. עניין זה הובא לידיעתך מרשייך אמיר טבעון, מוריה סוקולובסקי והמפעל בבעלותם, "שליידרס לבורטריס", בין היתר, במכתב מאת לשכת הבריאות המחוזית בירושלים מיום  17.4.2018 וכן בפניה נוספת ובקרות של שרות המזון במפעלם.
3. המוצר פורסם בנוסף בדרך של ראיון/סרטון עם ד"ר ראול רודריגז, המתאר את המוצר, מחקר קליני בבני אדם שנעשה בשימוש בו תוך הצגת סיכומים רפואיים, הסבר על מחלת הסרטן, וההשפעה הרפואית שיש לתוסף על המחלה. הסרטון הופץ תחת הכותרת "רופא מוביל וחוקר בתחום הרפואה המשלימה מביא בשורה משמחת לחולי סרטן", כאשר באתר האינטרנט של המוצר הוצגו סיכומים רפואיים של חולים. הסרטון הופץ וקודם במקורות רבים במקביל והוא כלל היגדים כגון "כל הגידול מושמד", "התוצאות טובות יותר מטיפולים כימותרפים" ומחלות אונקולוגיות קשות כגון סרטן הלבלב, גליובלסטומה, מיאלומה, סרטן הריאה, סרטן שד גרורתי וסרטן המעי הגס. 
4. פרסומי המוצר הנוספים התייחסו למחקר בחולים תוך שהמשווק מפרסם בין היתר כי: "... נצפו תוצאות מרשימות אצל חולים שקיבלו את המוצר וחל אצלם שיפור במדדי המחלה. דבר שהביא לפריצת דרך בניסוי חדשני שאולי יכול לתת פתרון לסרטן המוח ...". 
5. פרסום זה נעשה בניגוד לסעיפים 9 ו-11 לפקודת הרופאים [נוסח חדש], תשל"ז-1976, תקנות הרופאים (פרסומת אסורה), התשס"ח-2008, כללי האתיקה של ההסתדרות הרפואית בישראל, וכן הוראות חוזר מנכ"ל 29/11: פרסום מוצרי רפואה ובריאות באמצעות אנשי צוות רפואה.
6. בעקבות פניית משרד הבריאות לד"ר רודריגז, טען ד"ר רודריגז כי הוסרו סרטון השיווק על כל מסריו ואמירותיו, וד"ר רודריגז הכחיש כי ביצע מחקר ועל כן גם לא הומצאו אישורי ועדת הלסנקי על ביצוע מחקר כלשהו.
7. בנוסף החברה המשווקת פרסמה כי: "... מחקר פרה-קליני חדש שנערך בתכשיר בפארק הטכנולוגי של הדסה עין כרם, מראה בצורה חד משמעית פעילות אנטי סרטנית של מוצרי valor humani השונים. מדובר במחקר המתמשך למעלה מ-18 שנה ואיננו מתבסס רק על מיצוי צמחים אלא על הליך ייחודי המתגלה כיעיל ...".  עם זאת, בבדיקה שנערכה מול הדסה עולה כי למוצר אין כל קשר להדסה ו/או לפעילותה המחקרית והפרסום נעשה ללא ידיעתה וללא רשותה.



						בכבוד רב,


ענת אילוז, עו"ד
הממונה על העמדת מידע לציבור

